AIŠKINAMASIS RAŠTAS

Dėl savivaldybės finansinio turto investavimo ir uždarosios akcinės bendrovės „Molėtų vanduo“ įstatinio kapitalo didinimo

1. Parengto tarybos sprendimo projekto tikslai ir uždaviniai:

Sprendimo projekto tikslai:

* 1. Investuoti Molėtų rajono savivaldybei nuosavybės teise priklausančias pinigines 50000,06 (penkiasdešimt tūkstančių, 06) Eur savivaldybės biudžeto lėšas, didinant UAB „Molėtų vanduo“ įstatinį kapitalą 50 000,06 Eur, ir išleidžiant 172 414 (vieną šimtą septyniasdešimt du tūkstančius keturis šimtus keturiolika) 0,29 Eur nominalios vertės paprastųjų vardinių akcijų. Akcijų emisijos kaina lygi jų nominaliai vertei. Visos išleistos naujos akcijos priklauso Molėtų rajono savivaldybei.
	2. Perduoti Molėtų rajono savivaldybės administracijos direktoriui savivaldybei nuosavybės teise priklausančių 172 414 UAB ,,Molėtų vanduo“ akcijų (vienos akcijos vertė – 0,29 Eur), įgytų investavus šio sprendimo 1 punkte nurodytą finansinį turtą, patikėjimo teise valdyti, naudoti ir jomis disponuoti.
1. Siūlomos teisinio reguliavimo nuostatos:

Sprendimu nėra nustatomos teisinio reguliavimo nuostatos.

3. Laukiami rezultatai:

Investavus Savivaldybės finansinį turtą, Bendrovei bus sudaryta galimybė užbaigti įgyvendinti investicinius projektus: „Sklypo Labanoro g 2a pirkimas“, „Sporto g. Molėtai žemės sklypo pirkimas (nuotekų siurblinės pastatymui)“, „Vandentiekio tinklų Vilniaus g. Molėtų mieste statybos darbai“, „Projektavimo darbai Sporto g. ir Vilniaus g. naujiems kvartalams centralizuotų vandentiekio ir nuotekų tinklų, 2 vnt. nuotekų siurblinių statyba“ tvarkant geriamojo vandens tiekimo ir nuotekų infrastruktūrą.

4. Lėšų poreikis ir jų šaltiniai:

 Savivaldybės biudžeto lėšų poreikis – 50 000 Eur.

5. Kiti sprendimui priimti reikalingi pagrindimai, skaičiavimai ar paaiškinimai:

Sprendimo priėmimo pagrindas – vykdomosios institucijos pasiūlymo investuoti savivaldybės finansinį turtą į uždarąją akcinę bendrovę „Molėtų vanduo“ ekonominis ir socialinis pagrindimas, patvirtintas Molėtų rajono savivaldybės administracijos direktoriaus 2023 m. kovo 21 d. įsakymu Nr. B6-284 ,,Dėl pasiūlymo investuoti savivaldybės finansinį turtą ir sprendimo projekto teikimo“.

Savivaldybės finansinio turto investavimas į Bendrovę atitinka Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 22 straipsnio 2 dalies 5, 6, 7 ir 9 punktuose numatytus kriterijus.

Investuojant savivaldybės turtą vadovaujamasi Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 9 straipsnyje nustatytais principais.

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 23 straipsnis nustato, kad uždarųjų akcinių bendrovių, turtines ir neturtines teises ir pareigas įgyvendina savivaldybių vykdomosios institucijos.